**Aizsardzības ministrijas rīkotā domnīcu projektu konkursa 2024. gadā nolikums**

1. **Konkursa apraksts**
	1. **Pamatojums**
		1. Aizsardzības ministrija (turpmāk – AM) rīko konkursu ar mērķi piešķirt finansējumu tādiem projektiem, kas sasniegs vienu vai vairākus 1.2. punktā minētos mērķus caur 1.3 punktā minētajiem pasākumiem.
		2. Nolikums nosaka domnīcu projektu konkursa 2024. gadā (turpmāk – konkurss) norisi.
	2. **Sasniedzamie mērķi un atspoguļojamie virzieni**
		1. Aizsardzības nozarei ir svarīgi veicināt;
			1. **Pētniecību,** veicot analīzi un sniedzot priekšlikumus Latvijas rīcībpolitikai sekojošos virzienos:
				1. Latvijas aizsardzības stiprināšana izmantojot gūtās mācības no kara Ukrainā;
				2. Jaunās tehnoloģijas, un Eiropas aizsardzības industrijas iespējas un attīstība mūsdienu drošības apstākļu kontekstā;
				3. Sabiedrības noturības un gatavības veicināšana;
				4. NATO atturēšanas un aizsardzības instrumentu stiprināšana Baltijā.
			2. **Latvijas sabiedrības** **informētību** un izpratni par Latvijas drošību un visaptverošo aizsardzību;
			3. **Latvijas pilsoniskās sabiedrības iesaisti noturības veicināšanā** un ar valsts aizsardzību saistītu pasākumu atbalstīšanu;
			4. **Starptautiskās auditorijas** (t.sk. viedokļu līderu, lēmumu pieņēmēju, un sabiedrības) informētību un izpratni par Latvijas drošības un aizsardzības aktualitātēm.
	3. **Īstenojamie pasākumi**
		1. Atbalstāmie projekti var tikt īstenoti caur šādiem (vai līdzīgiem) pasākumiem:
			1. Uz Latvijas sabiedrību vērstiem projektiem: pētījumi, video/interaktīvi materiāli, izspēles, situāciju izpētes, debates, informatīvi bukleti, plakāti, konkursi, viktorīnas, mācību semināri u.c. radoši pasākumi;
			2. Uz ārvalstu auditoriju vērstiem un Latvijas drošības un aizsardzības interešu popularizējošiem projektiem sadarbības pasākumos ietilpst populārzinātniski un zinātniski raksti un pētījumi, kuri varētu tikt publicēti ārvalstu publikācijās, medijos u.c. platformās.
			3. Veicot analīzi un sniedzot priekšlikumus Latvijas rīcībpolitikai.
	4. **Pieejamais finansējums**
		1. Konkursa kopējais pieejamais Aizsardzības ministrijas budžeta finansējums 2024. gadā ir 50 000 euro.
		2. Kopējais finansējums tiks sadalīts un piešķirts vairākiem projektiem, viena projekta maksimālajam finansējumam nepārsniedzot 10 000 EUR.
2. **Konkursa noteikumi**
	1. Projektu iesniedzēji
		1. Projekta iesniegumu var iesniegt un atbalstu var saņemt Latvijas Republikā reģistrētas nevalstiskās organizācijas (NVO).
	2. Projekta īstenošanas periods
		1. Par projekta īstenošanas sākumu uzskata datumu, kurā spēkā stājas starp Aizsardzības ministriju un atbalsta saņēmēju noslēgtais līgums.
		2. Projekts ir jāīsteno līdz 2024. gada 9. decembrim.
	3. Atbalsta apmērs
		1. Maksimālais atbalsta apmērs, ko var piešķirt viena projekta īstenošanai, ir 10 000 eiro.
		2. Projekta iesniedzējs projekta iesniegumā norāda precīzu summu, kādu prasa no Aizsardzības ministrijas, kā arī līdzfinansējuma summu un līdzfinansējuma avotu, ja tāds tiek plānots konkrētajam projektam.
3. **Projekta iesnieguma sagatavošana un iesniegšana**
	1. **Projekta iesnieguma saturs**
		1. Projekta iesniegumā ir jāiekļauj informācija par:
			1. projekta nosaukumu un plānoto izpildes termiņu;
			2. projekta iesnieguma iesniedzēju;
			3. projekta autoriem un līdzautoriem;
			4. projekta izpildītāju un sadarbības partneriem;
			5. projekta sasniedzamo mērķi un/vai atspoguļojamo virzienu;
			6. projekta mērķauditoriju;
			7. projekta īstenošanas pasākumiem;
			8. projekta pieejamību sabiedrībai;
			9. projekta izmaksām (tāme, var pielikt klāt kā atsevišķu pielikumu);
			10. projekta iesniedzēja rīcībspēju – projekta iesniedzējs ir rīcībspējīga juridiska persona, kuras rīcībā ir nepieciešamie finanšu resursi, cilvēkresursi, personāla kvalifikācija un pieredze, lai sekmīgi īstenotu projektu un kurai ir pieredze darbā ar aizsardzības vai drošības tematiem un tajā nav konstatēti normatīvo aktu pārkāpumi, t.i.:
				1. projekta īstenotājam nav pasludināts maksātnespējas process (izņemot gadījumu, kad maksātnespējas procesā tiek piemērota sanācija vai cits līdzīga veida pasākumu kopums, kas vērsts uz parādnieka iespējamā bankrota novēršanu un maksātspējas atjaunošanu), apturēta vai pārtraukta saimnieciskā darbība, uzsākta tiesvedība par bankrotu vai līdz līguma izpildes paredzamajam beigu termiņam projekta īstenotājs būs likvidēts;
				2. projekta īstenotājam Latvijā un valstī, kurā tas reģistrēts vai atrodas tā pastāvīgā dzīvesvieta (ja tas nav reģistrēts Latvijā vai Latvijā neatrodas tā pastāvīgā dzīvesvieta), nav nodokļu parādi, tajā skaitā valsts sociālās apdrošināšanas iemaksu parādi, kas kopsummā katrā valstī pārsniedz 150 EUR.
	2. **Projekta iesnieguma sagatavošana**
		1. Aizsardzības ministrijas mājaslapā publicē paziņojumu par projekta iesniegumu pieņemšanas uzsākšanu un pārtraukšanu.
		2. Aizsardzības ministrijas mājaslapā publicē šo nolikumu un tā pielikumus.
		3. Lai pieteiktos dalībai konkursā, projekta iesniedzējs iesniedz AM e-pastā nolikumā noteiktajā kārtībā projekta iesniegumu (skatīt 3.4.2. punktu).
		4. Projekta iesniedzējs konkursā var iesniegt vienu vai vairākus projekta iesniegumus.
		5. Katram projekta iesniegumam pievieno sekojošos dokumentus:
			1. Aizpildītu projekta iesnieguma veidlapu (pielikums 1.);
			2. Projekta tāmi.
		6. Projekta iesnieguma veidlapu aizpilda datorrakstā.
		7. Projekta iesniegumu un tā pielikumus iesniedz latviešu valodā.
		8. Projekta iesniegumu paraksta persona, kurai ir pārstāvības (paraksta) tiesības vai tā pilnvarota persona. Projekta iesniegumam pievieno pilnvaras oriģinālu vai tās kopiju.
		9. Projekta iesniegumu sagatavo papīra vai elektroniskā dokumenta formā.
		10. Projekta iesniedzējs, sagatavojot projektu, ievēro konkursa nolikumā noteiktās prasības un ir atbildīgs par projekta iesniegumā sniegto informāciju, veiktajiem norēķiniem un projekta īstenošanu kopumā.
		11. Projekta iesniegumu sagatavojot elektroniskā dokumenta formā, to noformēt atbilstoši Dokumentu juridiskā spēka likuma, Elektronisko dokumentu likuma un Ministru kabineta 2005. gada 28. jūnija noteikumu Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” prasībām. Šādu projekta iesniegumu (projekta iesnieguma veidlapu un visus pielikumus) paraksta ar drošu elektronisko parakstu, kas satur laika zīmogu.
	3. **Projekta budžets un attiecināmās izmaksas**
		1. Projekta budžetu sastāda euro un tajā iekļauj visas pamatotās un projekta specifikai atbilstošās projekta īstenošanas izmaksas.
		2. Izstrādājot projekta budžetu, projekta iesniedzējs ievēro:
			1. attiecināmās izmaksas (projekta īstenošanas izmaksas un administratīvās izmaksas) saskaņā ar MK noteikumu 29. punktā noteikto attiecināmo izmaksu klasifikāciju;
			2. visus attiecināmos nodokļus un sociālās apdrošināšanas iemaksas.
		3. Projekta iesniedzējs ir atbildīgs par attiecināmo izmaksu pareizu aritmētisko aprēķinu. Ja aprēķinā ir aritmētiskas kļūdas, valsts budžeta finanšu līdzekļi apstiprinātajam projektam papildus netiek piešķirti.
	4. **Projekta iesnieguma iesniegšana**
		1. **Projekta iesniegumu iesniedz līdz 2024. gada 31. jūlija plkst. 17:00**.
		2. Projekta iesniegumu sagatavotu elektroniskā dokumenta formā (parakstītu ar drošu elektronisko parakstu un satur laika zīmogu), nosūta uz Aizsardzības ministrijas e-pasta adresi pasts@mod.gov.lv un mara.bondare@mod.gov.lv, e-pasta ailē “Temats” norādot “Domnīcu projektu konkurss 2024” līdz konkursa nolikuma 3.4.1. apakšpunktā noteiktajam termiņam.
		3. AM izskata tikai tos projektu iesniegumus, kuri ir iesniegti konkursa nolikuma 3.4.1. apakšpunktā norādītajā termiņā.

## Projektu iesniegumu precizēšana un atsaukšana

* + 1. Projekta iesniedzējs var atsaukt projekta iesniegumu jebkurā laikā, kamēr nav pieņemts lēmums par tā atbalstīšanu, AM iesniedzot paziņojumu e-pasta formā uz e-pasta adresi pasts@mod.gov.lv un mara.bondare@mod.gov.lv.
		2. Projekta iesnieguma atsaukumam ir bezierunu raksturs, un tas izslēdz projekta iesniedzēju no tālākās dalības konkursā.
		3. Projekta iesniedzējs līdz projektu iesniegumu iesniegšanas termiņa beigām var precizēt projekta iesniegumu, iesniedzot paziņojumu elektroniskā formā.

##  Papildu informācija projekta iesnieguma sagatavošanai

* + 1. Ieinteresētajām personām ir tiesības saņemt papildu informāciju par izsludināto konkursu un konkursā iesniedzamajiem dokumentiem.
		2. Lai saņemtu papildu informāciju par konkursu, ieinteresētā persona var iesniegt AM iesniegumu ar jautājumiem par konkursu ne vēlāk kā desmit darba dienas pirms projektu iesniegšanas termiņa beigām. Iesniegumu ar jautājumiem par konkursu iesniedz elektroniski. Iesniegumus elektroniskajā formā ieinteresētā persona nosūta uz e-pasta adresi pasts@mod.gov.lv un mara.bondare@mod.gov.lv, e-pasta ailē “Temats” norādot “Domnīcu projektu konkurss 2024”.
1. **Projektu iesniegumu atlase un vērtēšana**
	1. **Projektu iesniegumu pārbaude**
		1. Pēc projektu iesniegšanas termiņa noslēguma AM pārbauda, vai projektu iesniedzēju gadījumā nav iestājušies 3.1.1.8. aprakstītie nosacījumi, kuru dēļ projekta iesniegumu noraida un tālāk nevērtē.
		2. AM pārbauda, vai projektu iesniegumi ir noformēti atbilstoši konkursa nolikuma 3.1. – 3.4. punktā noteiktajām prasībām. Ja konstatē kādu trūkumu (piemēram, nav kāda dokumenta, projekta iesniegums nav parakstīts vai tehniski noformēts, nav iesniegta projekta iesnieguma elektroniskā versija), sekretariāts vienu reizi rakstiski pieprasa projekta iesniedzējam papildu informāciju, kuru tas precizē noteiktajā termiņā.
		3. Ja AM noteiktajā termiņā projekta iesniedzējs nav sniedzis pieprasīto informāciju vai sniegtā informācija ir nepilnīga, projekta iesniegumu noraida un tālāk nevērtē.
	2. **Projektu iesniegumu vērtēšana**
		1. Pēc noteikto pārbaužu veikšanas AM apkopo vērtēšanai derīgos projektu iesniegumus un iesniedz tos komisijai izvērtēšanai.
		2. Komisija ne vēlāk kā 20 darba dienu laikā pēc 3.4.1. apakšpunktā noteiktā termiņa beigām izvērtē projektu iesniegumus un pieņem lēmumu par to atbalstīšanu, atbalstīšanu ar nosacījumiem, vai neatbalstīšanu.
		3. Gadījumā, ja objektīvu iemeslu dēļ aizkavējas projektu iesniegumu izvērtēšana, ministrija lemj par projekta iesniegumu izvērtēšanas termiņa pagarināšanu, par ko tā informē projektu iesniedzējus elektroniski.
		4. Komisija vērtē projekta iesniegumu, piešķirot punktus atbilstoši šādiem izvērtēšanas kritērijiem:
			1. Projekta īstenotāja:
				1. Specialitāte/darbības joma;
				2. Darbības formāts;
				3. Līdzšinējā pieredze ar darbu ar dažādām auditorijām;
				4. Atpazīstamība.
			2. Īstenotā projekta atbilstība:
				1. AM izvirzītajiem mērķiem un virzieniem;
				2. AM izvirzītajiem projekta īstenošanas pasākumiem.
2. **Projektu īstenošana**
	1. Projektu īstenošana un līguma slēgšana
		1. Atbalstu piešķir to projektu īstenošanai, kuru projekta iesniegumi atbilst izvērtēšanas kritērijiem un izvērtēšanā ir ieguvuši augstāko punktu skaitu.
		2. AM lēmumu nosūta projekta iesniedzējam elektroniski.
		3. AM piedāvā slēgt sadarbības līgumu projekta iesniedzējam, kura projekta iesniegums ir atbalstīts finansēšanai.
	2. Informēšana par projekta īstenošanas gaitu
		1. Atbalsta saņēmējam ir pienākums informēt AM par projekta īstenošanas gaitu atbilstoši noslēgtajam līgumam vai pēc pieprasījuma, kā arī par plānotajām izmaiņām (gan saturiskajām, gan finanšu) projekta īstenošanā.

**Pielikumi: Projekta iesnieguma veidlapa (uz 2 lpp.)**